ચંદ્ર ખત્રીએ કહ્યું કે, ‘ચિંતા ફિકરથી મુક્ત ન રહી શકતા વ્યક્તિએ માનસિક ઉપચાર વિશે વિચારવું જોઈએ. બહારનું વાતાવરણ અને ઊભા થયેલા સંજોગો આપણી ઇચ્છા મુજબ ન બદલાય ત્યારે જ કમઠાણ ઊભું થાય છે. આવા વખતે શાતામાં રહેવાનો સહુથી સસ્તો રસ્તો એ છે કે પોતાનું મનોવલણ બદલી નાખવું. સામે આવેલી ક્રિયાની સામે આપણી પ્રતિક્રિયા કયા પ્રકારની હોવી જોઈએ એ મૂળથી સમજીને એને અમલમાં મુકવાનો અભ્યાસ પાકો કરી લેવો પડે. આમ શારીરિક આરોગ્યની જેમ માનસિક આરોગ્ય વિશે સજાગ રહેવું જોઈએ કારણ કે આપણું મનોવલણ એને ઘડે છે. જીવનસફરમાં આંચકા પચાવવાની શક્તિ, પરિસ્થિતિને સાચી રીતે સમજવાની સૂઝ, સત્ય પારખવાની ઉત્કંઠા, સહુ પ્રત્યે પ્રેમાળ વર્તન, પોતાનું કામ કે ધંધો ગમે તેવો નાનો-મોટો હોય પરંતુ તેમાં આનંદ પામવાની ટેવ, અંતરઆત્માના અવાજને સાંભળતા રહેવાનો અભ્યાસ, કડવા પ્રસંગને ભૂલી જવાની કૂનેહ, કોઈને પણ હિનભાવથી નહી જોવાની તટસ્થતા, સામેવાળાથી વધુ પડતા અંજાઈ નહી જવાની સજાગતા, આ અને બીજા કેટલાંક માપદંડ માણસના માનસિક આરોગ્ય સાથે સંબંધિત બની રહે છે.’ ચંદ્ર ખત્રીએ કહ્યું કે, માણસનું જીવન મર્યાદિત સમયનું છે અને એમાં બિનજરૂરી કે ફાલતુ બાબતોમાં સમય ગુમાવીને જીવવાની અસલી મજાને ઓછી કરી નખાય છે. ધર્મે માણસને મંદિરમાં જવાનું શીખવાડ્યું પણ મનની પાસેથી કામ લેવાની કળાને ભૂલવાડી દીધી છે. પોતાની સાથે ધાર્મિકતાનું લેબલ લગાવીને ફરતો માનવી ભલે ઉપરવાળા ભગવાનની પૂજા કરે પરંતુ આંતરમનની શક્તિને અવગણવાનું છોડીને આંતરમન ઉપર શ્રદ્ધા અને ભરોસો રાખીને કામ પાડતા શીખી જાય તો જીવનમાં હતાશા અને નિરાશાને દૂર રાખી શકે.